Landtagswahl in Baden-Württemberg 1980
D Landdagswahl z Bade-Wirttebärg 1980 isch am 16. Merz gsii. 

Di vum Minischterbresidänt Lothar Späth gfiert CDU het 53,4 % vu dr Stimme iberchuu (minus 3,3 Brozäntpinkt). D SPD het 32,5 % (minus 0,8) un d FDP/DVP 8,3 % (plus 0,5) kriegt. Große Wahlgwinner sin di Griene gsii, wu zum erschte Mol kandidiert hän un uf 5,3 % chuu sin un iber d Fimf-Brozänt-Hurd gumpt sin. Dr Späth het s Kabinett Späth II bildet.

Uusgangslag 
Bi dr Landdagswahl 1976 het d CDU, wu ellai regiert ghaa het, unter dr Fierig vum Minischterbresidänt Hans Filbinger s absolut Meh vu dr Wehlerstimme kriegt un iri Mandat verdaidigt. As Oppositionsbarteie hän im Landdag d SPD un d FDP/DVP fungiert. Anne 1978 isch dr Hans Filbinger im Rame vu dr „Filbinger-Affäre“ vum Amt vum Minischterbresidänt zrugdrätte, dr Lothar Späth isch sy Noofolger wore.

Ergebnis 

D CDU het 67 vu ire 68 Sitz as Diräktmandat gwunne. Im Wahlkrais Bibra het si ne Erscht- un au ne Zwaitmandat kriegt. D SPD het drei Diräktmandat gwunne; iri ibrige Abgordnete sin wie au alli Abgordnete vu FDP un Griene iber Zwaitmandat in Landdag yyzoge. S bade-wirttebärgisch Landdagswahlrächt chännt ekai Lischte.

Dur vier Iberhangmandat isch d Zahl vu dr Abgordnete bi 124 statt dr nominäll 120 Sitz im Landdag gläge. Doderdur hän di Griene dr Fraktionsstatus verbasst, wel si nit di notwändige fimf Brozänt vu dr Abgordnete ghaa hän, un hän wäge däm nume dr Status vun ere Gruppe kriegt.

Lueg au 
Kabinett Späth II
Lischt vu dr Mitglider vum Landdag vu Bade-Wirttebärg (8. Wahlperiod)

Fueßnote 

1980